SENESTE: Siden denne artikels deadline, har TV 2 erfaret , at der også indgår en socialrådgiveruddannelse i Hjørring i regeringens uddannelsesoplæg, der officielt præsenteres torsdag kl. 13. Vil du gerne læse til bioanalytiker i Nordjylland, så har det længe været umuligt. Men det skal det ikke blive ved med at være særlig meget længere. Regeringen vil nemlig åbne op for, at man kan læse til bioanalytiker i Hjørring. Det fortæller uddannelses- og forskningsminister Ane Halsboe-Jørgensen. - Det er en del af regeringens ambition, at man også skal kunne uddanne sig uden for de fire store byer. Derfor vil vi gerne åbne op for et bioanalytikerstudie i Hjørring, siger Ane Halsboe-Jørgensen. Studie vil hjælpe lokalområdet Der er mangel på bioanalytikere i Nordjylland, og uddannelsen i Hjørring er en af flere nye uddannelser, regeringen lægger op til at oprette. - Man kan ikke uddanne sig til det i regionen i dag, og samtidig er der stor efterspørgsel på bioanalytikere i Nordjylland, siger ministeren og fortsætter: - Og så betyder det meget for et lokalsamfund, at man har en uddannelse tæt på. Det skaber liv i byen, og vi ved, at mange etablerer sig, når man studerer. Derfor kan det også hjælpe lokalområdet og ikke mindst Hjørring. Så det giver god mening.

Opsummering:
Regeringen vil åbne et bioanalytikerstudie i Hjørring, for at imødekomme en stigende efterspørgsel på netop bioanalytikere i Nordjylland.